寄黄子龐兼簡鄒德裕
作者：王庭珪
朝代：宋

paragraphs: 天狼窺太清，戎馬斷行路。
一别常萬里，寄書何由數。
識君英妙時，亹亹見佳處。
當年松栢姿，已有廟廊具。
比常覽新作，險絕聞奇句。
探珠滄海底，秀色不受污。
筆端百斛鼎，胸中九經庫。
高文動場屋，仍傳渭上賦。
豈但凌三都，自使強敵怖。
鄒郎挺忠烈，英英起門戶。
同遊氣概中，風雲生指頋。
獨念蓬室士，無因陪杖屨。
相望隔章水，欲往不敢渡。
拏舟弄明月，正恐蛟龍怒。